唐伯憲赴括蒼戶掾
作者：姜特立
朝代：宋

paragraphs: 吾州刺史宅，上冠靈鰲顛。
千嶂翠合沓，一水清潺湲。
北指烟雨近，西睇鶑花連。
積李雪縞夜，崇桃霞覆川。
羣材聚仙境，上幕開中天。
宜有唐景輩，參與鄒枚聯。
戶掾吾故人，學問自家傳。
隸法既奇古，詩句仍清圓。
想當吟哦時，攬勝筆如椽。
坐使冰雪腸，沉浸含芳鮮。
試諗吾邦人，世豈有此賢。
勿歎官尚卑，行矣當騰騫。